John Philip Botha, of Bakkies soos almal hom kenBakkies het meestal ‘ontvang’ voordat hy slae uitgedeel het. (Foto: YouTube) Daar is sekere rugbyspelers met wie jy nooit skoor gesoek het nie … en Bakkies Botha was een van hulle. Hy het bekend gestaan as die “Enforcer” van die Springbokpak, die ene wat die vonk verskaf het, die kole op die vuur gegooi het. Hy het ŉ groot rol in Victor Matfield, wat ek as een van die beste slotte beskou wat nog vir die Springbokke gespeel het, se ongekende welslae gespeel. Hulle het jare lank saam gespeel, mekaar aangevul en was by die Blou Bulle bekend as “Bloedbroers”. Botha, (38) is een van die grotes van Springbokrugby. Hy het 100 Superwedstryde vir die Bulls gespeel, 53 keer vir die Blou Bulle, 85 toetse vir die Bokke en 73 keer vir Toulon in Frankryk. Hier in komkommertyd, wanneer daar min rugby is en die stories maar opdroog, vertel die gewese Walliese stut Rhys Gill, op Wales on Line, juis een van die staaltjies toe twee van sy spanmaats Bradley Davies en Lou Reed, swaarde met Botha in ŉ kragmeting vir die Cardiff Blues met Toulon gekruis het. By die eerste lynstaan het Reed hardop gesing “John Paul, John Paul, John Paul,” toe hy langs Botha stelling ingeneem het. Botha (wie se doopname eintlik John Philip is) het hom bloediglik vererg en teruggekap met “jy’s swak”. Reed het sarkasties teenoor Davies opgemerk dat hy moet kom uithelp. Tien minute hierna het Davies die veld met ŉ bebloede, skewe neus verlaat. “Sien jou later,” het Botha gesê. Ook maar goed die Suid-Afrikaanse media het nie vroeër van dié staaltjie te hore gekom het nie. Een aand op ŉ onthaal, toe daar nog openlik met die Bokke gepraat kon word, het ŉ paar van ons vir Botha nader getrek ná ŉ toets teen die All Blacks. “John Philip,” het een van die kollegas weggetrek. “My naam is Bakkies,” het Botha dadelik teruggekap. Waar het die bynaam vandaan gekom? Botha wou nie sê nie, net dat hy nog altyd as Bakkies bekend gestaan het.